LIETUVOS RESPUBLIKOS STATYBOS IR URBANISTIKOS MINISTERIJOS

I N F O R M A C I N I S P R A N E Š I M A S

1997 m. lapkričio 10 d. Nr.1-213-04-4

Pastaruoju metu padažnėjo atvejų, kai daugiabučių namų gyventojai savavališkai pertvarko jų bute esančius namo šildymo, karšto vandens, dujų tiekimo sistemų elementus, elektros instaliaciją: padidina radiatorių sekcijų skaičių, visiškai nuima radiatorius ir įsirengia elektrinį ar dujinį šildymą, dujinius ar elektrinius vandens šildytuvus arba atlieka kitokius pertvarkymus. Tokiais veiksmais pakeičiama namo projekte nustatyta bendrosios inžinerinės įrangos instaliuota galia ir darbo režimas, pabloginamos kitų namo gyventojų gyvenimo sąlygos, nusižengiama Lietuvos Respublikos statybos įstatymo 15-ojo straipsnio nuostatoms (Žin., 1996, Nr. 32-788).

Daugiabučio gyvenamojo namo bendroji inžinerinė įranga - namo vandentiekio, kanalizacijos, dujų, šilumos, elektros, radijo ryšio ir telefono tinklai ir sistemos, ventiliacijos kameros, ortakiai ir angos, šildymo radiatoriai, elektros skydinės, liftai, televizijos kolektyvinės antenos ir kabeliai, šilumos mazgai, vandens ruošimo įrenginiai, katilinės ir kita analogiška bendrojo naudojimo inžinerinė techninė įranga, įrengta bendrojo naudojimo patalpose ar atskiriems gyvenamųjų ir negyvenamųjų patalpų savininkams nuosavybės teise priklausančiose patalpose.

Buto ar butų savininkai namo bendrąją inžinerinę įrangą ar bute esančias jos dalis (šildymo, karšto vandens, elektros, dujų ir kt.) gali pakeisti tik nustatytąja tvarka parengę (STR1.05.01:1997; Žin., Nr.32-807), suderinę ir patvirtinę (STR1.05.03:1997; Žin., Nr.101-2559) įrangos pakeitimo projektą ir gavę leidimą šiems darbams (STR1.07.01:1997; Žin.,1997, Nr. 15-316, Nr.60-1433). Pakeista bendroji inžinerinė įranga turi būti nustatytąja tvarka priimta naudoti (STR1.11.01:1996; Žin., Nr.88-2086).

Statybos ir urbanistikos ministras Algis Čaplikas

_____________